

**Επίσκεψη του τζουντόκα Γιάννη Αντωνίου στον ΚΟΑ**

Μία ευχάριστη επίσκεψη δέχτηκαν στα γραφεία του ΚΟΑ ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης και τα μέλη του ΔΣ ΚΟΑ Σωτήρης Αδάμου και Ανδρόνικος Ανδρονίκου την Πέμπτη 1 Σεπτεμβρίου 2022.

Ο αθλητής του τζούντο Γιάννης Αντωνίου και ο πατέρας του επισκέφτηκαν τα γραφεία του ΚΟΑ και συναντήθηκαν με τον Πρόεδρο του ΚΟΑ και τα μέλη του Συμβουλίου, ένα μήνα μετά τη μεγάλη επιτυχία του στο Φεστιβάλ Νέων που διεξήχθη στη Σλοβακία, όπου κατέκτησε το χάλκινο μετάλλιο στα +90 κιλά.

Ο Ανδρέας Μιχαηλίδης συνεχάρη τον νεαρό τζουντόκα για τις συνεχείς διακρίσεις του, αφού είχε προηγηθεί και το χάλκινο μετάλλιο στην Παγκόσμια Γυμνασιάδα στην αρχή του καλοκαιριού. Αξίζει να σημειώσουμε ότι ο Γιάννης Αντωνίου έφυγε από την Κύπρο στα 16,5 χρόνια του, προκειμένου να εγκατασταθεί στην Τιφλίδα της Γεωργίας, μακριά από την οικογένειά του, ώστε να προπονείται με τον Γεωργιανό προπονητή του. Απόφαση που συνέβαλε τα μέγιστα στην εξέλιξή του, όπως μαρτυρούν και οι συνεχείς επιτυχίες του.